b"\n_START_ARTICLE_\nKapp Morris Jesup\n_START_PARAGRAPH_\nKapp Morris Jesup i Peary Land er oppkalt etter Morris Ketchum Jesup og er Gr\xc3\xb8nlands nordligste fastlandspunkt. Rett nord for Kapp Morris Jesup ligger den lille \xc3\xb8ya Kaffeklubben._NEWLINE_Kapp Morris (83\xc2\xb0 37' nordlig bredde og 30\xc2\xb0 vestlig lengde) ligger ca. 1900 km fra den nordlige polarsirkelen og 708 km syd for Nordpolen. Fra Gr\xc3\xb8nlands sydligste punkt, Kapp Farvel, til Kapp Morris Jessup er det ca. 2650 km._NEWLINE_Midnattssolen forsvinner 6. september, og fem uker senere, den 12. oktober, starter m\xc3\xb8rketiden._NEWLINE_Her driver DMI den nordligste landbaserte v\xc3\xa6rstasjonen i verden. Omr\xc3\xa5det er ubebodd, og stasjonen er automatisk, men ses til \xc3\xa9n gang i \xc3\xa5ret av DMIs teknikere. Str\xc3\xb8mforsyningen skjer fra et solcellepanel, og noe av energien lagres p\xc3\xa5 akkumulatorer slik at driften sikres ogs\xc3\xa5 i m\xc3\xb8rketiden._NEWLINE_V\xc3\xa6rstasjonen registrerer hver tredje time d\xc3\xb8gnet rundt vindens retning og fart, temperaturen, fuktigheten og lufttrykket. Dataene sendes videre via satellitt og danner sammen med bl.a. 33 andre stasjoner i Gr\xc3\xb8nland grunnlaget for v\xc3\xa6rmeldingene."